作者:汪元量
標題:鶯啼序
內容:檀欒宮牆數仞，敞朱簾繡戶。正春暖、飄拂和風，袞入紅塵香霧。見絲柳青青，嫋娜如學宮腰舞。有黃鶯、恰恰飛來，一梭金羽。小巧身兒，錦心繡口，圓滑遽如許。避人，漸飛入瓊林藏身，桃杏深處。對銀屏、珠圓翠陳，隔葉底、恣歌金縷。忽群妃，拍手驚飛，奮然高舉。曉來雨溼，花娜柳垂，誤投羅網去。緩緩訪、六宮尋問，玉纖爭握。放入金籠，眼嬌眉嫵。身如旅瑣，無心求友。煙窗分影光陰裡，聽蠻聲，似怨還如訴。青山隔斷，紅妝滿眼，誰憐一匊。幽恨難吐，沉香拂拂。亭北闌干，已得君王顧。但暗憶、西湖美景，雨色晴光，入翠穿紅，巧轉嬌語。鶯鶯休怨天家，已贈金衣公子。生前號這恩榮，物類將何補。嬌黃白奏詞臣，為爾翻成，太平樂府。